<classify> WACHIMBAJI wadogo wa madini mkoani Morogoro wameiomba serikali kuwawekea mfumo mzuri wa uuzaji ikiwemo kuwapa bei elekezi ili wasiweze kuibiwa wanapopelekea bidhaa hiyo sokoni.Ombi hilo lilitolewa na Mwenyekiti wa Chama cha Wachimbaji Wadogo Mkoa wa Morogoro MOREMA, Dk Omary Mzeru wakati akizungumza kwenye kikao cha kuwasilisha rasimu ya kanuni za masoko ya madini 2019 kilichofanyika katika Ofisi ya Mkuu wa Mkoa mjini hapa.Dk Mzeru alisema kuwa wao kama wachimbaji wadogo wanashindwa kuuza madini yao kutokana na kukosa masoko ya uhakikka na bei sahihi elekezi jambo linalowapelekewa kuuza kwa hasara kutokana na changamoto hiyo. Aidha alisema kuwa wanaishukuru Serikali ya Awamu ya Tano kwa kuwapunguzia utitiri wa tozo za kodi ili kutoa fursa kwa wachimbaji wadogo kuweza kunufaika na hivyo kuweza kulipa kodi na kuchangia pato la taifa.Makamu Mwenyekiti wa wachimba vito Taifa, Yahya Mkude alisema kuwa wakati huu serikali ikiendelea na mchakato wa kuwawekea mfumo mzuri kwa wachimbaji madini nchini ikiwemo masoko, ni vyema wakarudisha mfumo wa zamani wa kutenga maeneo ya mnada ya asili kwa ajili ya kuuzia madini na hiyo itawawezesha kukutanisha wafanyabiashara kutoka maeneo mbalimbali.Kwa upande wake, Mkuu wa Mkoa wa Morogoro, Dk Kebwe Steven Kebwe alisema kuwa lengo la kuwakutanisha wadau na wafanyabiashara wadogo wa madini kuona jinsi gani ya kutafuta masoko mahususi ya madini kwani mkoa wa Morogoro umejaliwa kuwa na madini mengi ya kila aina ambapo hata maeneo mengine duniani hayapatikani. Ni lazima tuwe na mkakati wa pamoja ili kuhakikisha madini yetu yanatusaidia na kuhakikisha madini hayatorishwi kuuzwa nje ya nchi kutokana na kukosekana kwa masoko ya uhakika ya ndani, alisema Dk Kebwe.Aidha katika kikao hicho wadau waliazimia kuundwa kamati maalumu ya kupita maeneo yote yenye uchimbaji wa madini ili kufuatilia na kujua idadi kamili ya wachimbaji walio rasmi na wasio rasmi jambo litakalopekea serikali ya mkoa kuwatambua ili kuweza kusajiliwa kwa mujibu wa sheria na kuweza kulipa kodi. Hata hivyo, Katibu wa MOREMA, Fuad Nahdi alitoa ombi kuwa migogoro yote inayohusiana na wachimbaji wadogo wa madini ni vyema wakashirikishwa kikamilifu ili chama hicho kiweze kutatua kero hizo sambambamba na kuongeza wanachama.  <topic>: kitaifa 